Sewwieq ta’ mutur ta’ 39 sena li jgħix Birkirkara, identifikat bħala Ian Camilleri, tilef ħajtu f’inċident tat-traffiku li seħħ ftit wara nofsillejl fi Triq Dun Mikiel Anton Vassalli f’San Ġiljan. Fl-inċident kienu involuti żewġ karrozzi u żewġ muturi. Is-sewwieq tal-mutur l-ieħor, raġel ta’ 40 sena mill-Ħamrun, ġarrab ġrieħi serji. Il-Pulizija tad-Distrett marru fuq il-post, fejn sabu ħabta bejn 4 vetturi; vettura tat-tip Suzuki misjuqa minn raġel ta’ 35 sena mill-Etjopja residenti il-Marsa, vettura tat-tip Honda Accord misjuqa minn raġel Sirjan ta’ 24 sena residenti Ħaż Żebbuġ, mutur tat-tip BMW misjuq mir-raġel ta’ 39 sena u mutur tat-tip Triumph li kien misjuq mir-raġel ta’ 40 sena. Mill-ewwel stħarriġ irriżulta li s-sewwieq tas-Suzuki, allegatament tilef il-kontrol tal-vettura u fl-istess waqt seħħ impatt fuq in-naħa ta’ wara tal-vettura tiegħu. Wieħed miż-żewġ muturi, il-BMW li kien qed isuq fl-istess direzzjoni, ħabat mal-vettura, filwaqt li l-mutur tat-tip Triumph, li wkoll kien qed jinstaq fl-istess direzzjoni, skidja. Is-sewwieq tal-vettura tat-tip Honda prova jevita l-impatt iżda ħabat ma’ barrier. Fuq il-post issejjaħ tim mediku li ta l-ewwel għajnuna imma sfortunatament, ir-raġel ta’ 39 sena ġie ċċertifikat mejjet fuq il-post mit-tabib tal-emerġenza. Ir-raġel ta’ 40 sena ittieħed b’emerġenza l-Isptar Mater Dei, fejn aktar tard ġie ċċertifikat li qiegħed isofri minn ġrieħi serji. Bil-każ ġie infurmat il-Magistrat tal-Għassa Victor Axiaq li ordna li ssir inkjesta. Il-Pulizija qed tinvestiga. Intant, dan l-inċident fatali segwa inċident serju ieħor bil-mutur li seħħ ftit tas-sigħat qabel fin-Naxxar, fejn raġel ta’ 23 sena spiċċa fil-periklu tal-mewt. Ara wkoll: Ian Camilleri huwa s-sewwieq tal-mutur li tilef ħajtu dal-lejl